Det skal ikke gå stille af sig, når man fylder tredive. Det har svensken forstået. Og til at sætte en fed blå-gul streg under den runde fødselsdag behøver man blot kaste et hurtigt blik på det fyldige musikprogram, der byder på svenske darlings samt interessante bekendtskaber fra den anden side af Atlanten.

Af svenske bidrag finder man blandt andet den prisbelønnede søster-folk-duo First Aid Kit bestående af Johanna og Klara Söderberg, der juni i år med deres tredje skive cementerede deres internationale gennembrud.

Andre kvindelige, svenske kunstnere tæller blandt andre den hæsblæsende elektropop-duo Icona Pop med kæmpehittet ’I love it’ og sangskriveren Jenny Wilson, der efter eget udsagn aldrig har begået et bedre album end det, hun udsendte først på året.